En sydsjællandsk bilforhandler fik sig for nylig noget af en forskrækkelse.

En episode med Skat havde nær kostet Thomas Brix fra Vordingborg 600.000 kroner - på grund af seks rammer øl, skriver BT.

Bilforhandleren importerede den 16. januar en BMW fra Tyskland til Danmark. En bil, han skulle levere til en dansk leasing-kunde.

Thomas Brix bragte selv bilen hjem via Rødbyhavn og benyttede lejligheden til handle ved grænsen i Femern. Da han passerede Bordershoppen købte han lidt billigt øl og et par flasker med hjem.

Bilen var kun på prøveplader

Da han krydsede grænsen blev han stoppet af en grænsebetjent, fordi bilen kun var på prøveplader. En situation, Thomas Brix har prøvet før, fordi han ofte henter biler i Tyskland.

Da betjenten åbnede bagagerummet så han alkoholen, Thomas Brix havde købt, og overlod herefter sagen til en medarbejder hos Skat.

Medarbejderen takserede det som ulovlig brug af "u-indregistret bil til godstransport". En forseelse, der koster 200.000 kroner i bøde og 400.000 kroner i registreringsafgift.

Det skete, selv om Thomas Brix forklarede og fremlagde papirer, der viste, at bilen skulle igennem tolden og synes dagen efter. Skat var ifølge Thomas Brix hverken til at hugge eller stikke i:

- Alt det er skattemedarbejderen fuldstændig ligeglad med. Det eneste, jeg får at vide, det er, at den bil den skal beslaglægges, hvis jeg ikke betaler, siger han til DR Sjælland.

Skat beslaglagde bilen

Da Thomas Brix nægtede at betale, blev den store BMW beslaglagt.

Sagen røg i byretten og herefter i landsretten - begge steder fik Thomas Brix ret - og efter to og en halv måned kunne han endelig få udleveret sin bil:

- Alle kan lave en lille fejl, men jeg er rystet over, at en så lille forseelse kan ende så langt ude, siger han.